**You’re A Good Man, Charlie Brown** (esitetty Suomessa nimellä **Tenavat**) on yhdysvaltalaisen Clark Gesnerin vuonna 1966 kirjoittama ja säveltämä komediallinen musikaali, joka perustuu sarjakuvapiirtäjä Charles M. Schulzin luomaan *Tenavat*-sarjakuvaan ja sen hahmoihin. Musikaalia on esitetty Broadwaylla kahdesti vuosina 1971 ja 1999, jälkimmäisellä kerralla uudistettuna versiona. Se on Yhdysvalloissa varsinkin harrastajateatterien suosiossa helpon esitettävyytensä vuoksi.

Historia
--------

Gesner esitteli *Tenavat*-strippien pohjalta säveltämiään ja sanoittamiaan lauluja alkuvuodesta 1965 Schulzille, joka innostui niistä suuresti. Laulujen ympärille suunniteltiin aluksi animoitua televisio-ohjelmaa, mutta sen sijaan ne julkaistiinkin lokakuussa 1966 konseptialbumina *You’re A Good Man, Charlie Brown*. Laulujen esittäjinä olivat näyttelijät Orson Bean (Jaska Jokunen), Bill Hinnant (Ressu), Barbara Minkus (Tellu) ja Gesner itse (Eppu). Tuottaja Arthur Whitelaw päätti tehdä lauluista musikaalin, vaikka Gesner epäili sen mahdollisuuksia menestyä. Albumi sisälsi kymmenen laulua, mutta musikaaliin lisättiin vielä muutama uusi, kuten "The Book Report" ja "Red Baron". Rooleihin lisättiin Amadeus ja Kielo. Albumin esiintyjistä vain Hinnant uusi roolinsa. Musikaali sai ensi-iltansa off-Broadway-show’na 7. maaliskuuta 1967 New Yorkin Theatre 80:ssä ja siitä tuli yleisö- ja arvostelumenestys. Alkuperäinen produktio pysyi ohjelmistossa neljän vuoden ajan ja esitettiin 1 597 kertaa.

Broadwayllä *You’re A Good Man, Charlie Brown* esitettiin ensimmäisen kerran vuonna 1971 John Golden Theatressa, mutta tällä kertaa esitykset lopetettiin jo kuukauden kuluttua. Musikaali mukautettiin televisiota varten vuonna 1973. Vuonna 1985 valmistui CBS-kanavalle tuotettu lyhennetty animaatioversio *Olet hyvä mies, Jaska Jokunen*. Siinä äänirooleja – Ressua lukuun ottamatta – esittävät muiden *Tenavat*-animaatioiden tavoin lapsiesiintyjät.

*You’re A Good Man, Charlie Brown* palasi Broadwaylle 4. helmikuuta 1999, jolloin sitä esitettiin Ambassador Theatressa. Roger Bart ja Kristin Chenoweth voittivat Tony-palkinnot rooleistaan. Michael Mayer teki uuden dialogin ja Andrew Lippa teki kolme uutta laulua: "Beethoven Day", "My New Philosophy" ja "Rabbit Chasing". Kielon hahmo vaihdettiin Salliin, kuten oli tehty jo vuoden 1985 animaatioversiossa.

*You’re A Good Man, Charlie Brown* on ollut Yhdysvalloissa vuosikymmenestä toiseen varsinkin harrastajateatterien suosiossa. Sen sanotaan olevan Yhdysvalloissa yksi eniten esitettyjä musikaaleja tai jopa kaikkein esitetyin.

Laulut
------

* "You’re A Good Man, Charlie Brown"
* "Schroeder" — Laulettuna Ludwig van Beethovenin *Kuutamosonaatin* päälle.
* "Snoopy""
* "Queen Lucy"
* "My Blanket and Me"
* "The Doctor is In"
* "The Kite"
* "Beethoven Day" (vain vuoden 1999 versiossa)
* "Rabbit Chasing" (vain vuoden 1999 versiossa)
* "The Book Report"
* "Red Baron"
* "My New Philosophy" (vain vuoden 1999 versiossa)
* "T-E-A-M (The Baseball Game)"
* "Glee Club Rehearsal" — Laulettuna "Home on the Rangen" päälle
* "Little Known Facts"
* "Peanuts Potpourri"
* "Suppertime"
* "Happiness"
* "Bows" — Sisältää lyhyet kertaukset lauluista "Happiness", "Suppertime" ja "You’re a Good Man, Charlie Brown".

Roolit
------

* Jaska Jokunen (Charlie Brown)
* Tellu (Lucy van Pelt)
* Amadeus (Schroeder)
* Eppu (Linus van Pelt)
* Kielo (Patty) / Salli (Sally Brown)
* Ressu (Snoopy)

Kielo on mukana vain alkuperäisessä versiossa. Vuoden 1999 uudessa versiossa hänet on korvattu Sallilla.

|  |  |
| --- | --- |
| Alkuperäinen vuoden 1967 tuotanto
* Gary Burghoff (Jaska Jokunen)
* Reva Rose (Tellu)
* Skip Hinnant (Amadeus)
* Bob Balaban (Eppu)
* Karen Johnson (Kielo)
* Bill Hinnant (Ressu)

 | Vuoden 1999 tuotanto
* Anthony Rapp (Jaska Jokunen)
* Kristin Chenoweth (Salli)
* Ilana Levine (Tellu)
* B. D. Wong (Eppu)
* Stanley Wayne Mathis (Amadeus)
* Roger Bart (Ressu)

 |

Suomessa
--------

Musikaali sai Suomen ensi-iltansa Helsingin kaupunginteatterissa Jarno Hiilloskorven ohjaamana 22. lokakuuta 1970 nimellä *Tenavat*. Rooleissa olivat Stig Fransman (Jaska Jokunen), Pirkko Peltomäki (Tellu), Anja Haahdenmaa (Kielo), Aarre Karén (Ressu), Pertti Roisko (Eppu) ja Lauri Komulainen (Amadeus). Tekstin käänsi suomeksi Esko Elstelä. Musikaali pysyi Helsingin kaupunginteatterin ohjelmistossa kaksi esityskautta. Sitä esitettiin nimellä *Tenavat* vuosina 1970–1971 myös Kouvolan Teatterissa ja Oulun kaupunginteatterissa. Oulussa sen ohjasi Saulo Haarla.

Musikaalin uusittu vuoden 1999 versio nähtiin Suomessa ensi kerran Samuel Harjanteen ohjaamana Porvoossa vuonna 2011, tälläkin kertaa nimellä *Tenavat*. Esityksestä vastasivat Porvoonseudun musiikkiopisto ja Jokuset-työryhmä, ja rooleissa olivat muun muassa Kimmo Malin (Jaska Jokunen), Tanja Varha (Tellu), Antti L. J. Pääkkönen (Amadeus) ja Juuso Waris (Ressu). Tähän versioon oli lisäksi kirjoitettu viisi uutta sivuroolia muille Schulzin luomille hahmoille.

Lähteet
-------

1. 1 2 3  David Michaelis: *Schulz and Peanuts: A Biography*, pehmeäkantinen laitos, s. 411–413. Harper Perennial, New York 2008
2. 1 2  Howard Sherman: Step Aside, Superstar: Charlie Brown was a Concept Album Pioneer (englanniksi) Howard Shermanin blogi 19.12.2021. Viitattu 9.11.2023.
3. 1 2  You’re A Good Man, Charlie Brown (englanniksi) The Broadway Musical Home. Viitattu 21.12.2014.
4. ↑  Frequently Asked Questions (englanniksi) Charles M. Schulz -museo. Viitattu 14.12.2014.
5. ↑  Charles McGrath: Good Grief! (englanniksi) New York Times 4.10.2007. Viitattu 21.12.2014.
6. ↑  Helsingin kaupunginteatterin esitysluettelo Helsingin kaupunginteatteri. Viitattu 29.11.2015.
7. ↑  Tenavat Näytelmäkulma. Viitattu 29.11.2015.
8. ↑  Tenavat (Helsingin esitys) Ilona-tietokanta. Viitattu 29.11.2015.
9. ↑  Tenavat (Kouvolan esitys) Ilona-tietokanta. Viitattu 29.11.2015.
10. ↑  Tenavat (Oulun esitys) Ilona-tietokanta. Viitattu 29.11.2015.
11. ↑  Keskinkertaiset "Tenavat" (Kaltio-lehden teatteriarvostelun tietue) (Arkistoitu – Internet Archive) Finna-tietokanta. Viitattu 29.11.2015.
12. 1 2  Tenavat Musikaali Ohjaaja Samuel Harjanne (Harjanteen videohaastattelu) Youtube.com 22.9.2011. Viitattu 29.11.2015.
13. ↑  Vauhdikas Tenavat-musikaali tempaa tunnelmaansa kaikenikäiset (Arkistoitu – Internet Archive) *Uusimaa* 6.11.2011. Viitattu 29.11.2015.

Aiheesta muualla
----------------

* Kuvia tai muita tiedostoja aiheesta **You’re A Good Man, Charlie Brown** Wikimedia Commonsissa

Tenavat

|  |  |
| --- | --- |
| Henkilöitä | Charles M. Schulz • Bill Meléndez • Vince Guaraldi • Lee Mendelson • Robert L. Short |
| Hahmot | Luettelo Tenavien hahmoista • Jaska Jokunen • Ressu • Tellu • Eppu • Amadeus • Salli • Piparminttu-Pipsa • Maisa • Kaustinen • Sami • Rapa-Ripa • Lippe • Kielo • Pave • Kutri • Toisto • Pieni punatukkainen tyttö • Suuri kurpitsa |
| Animaatiot | Luettelo Tenavat-animaatioista • *Jaska Jokusen joulu* (1965) • *Eläköön, Jaska Jokunen!* (1969) • *Ressu lähtee maailmalle* (1972) • *Kisa on kova, Jaska Jokunen* (1977) • *Hyvää matkaa Jaska Jokunen* (1980) • *Tenavat-elokuva* (2015) |
| Muuta | *Li’l Folks* • *You’re A Good Man, Charlie Brown* |